钦定古今图书集成/明伦汇编/闺媛典/第045卷 > 裴伦妻柳氏
## 钦定古今图书集成/明伦汇编/闺媛典/第045卷 > 裴伦妻柳氏

按《隋书列女传》：裴伦妻，河东柳氏女也。少有风训。大
业末，伦为渭源令，属薛举之乱，县城为贼所陷，伦遇
害。柳时年四十，有二女及儿妇三人，皆有美色。柳氏
谓之曰：“我辈遭逢祸乱，汝父已死，我自念不能全汝，
我门风有素，义不受辱于群贼，我将与汝等同死，如
何？”其女等皆垂泣曰：“唯母所命。”柳氏遂自投于井，其
女及妇相继而下，皆死井中。